U-I-147/11
Natisni
Opravilna št.:
U-I-147/11
Datum odločitve:
26. 6. 2012
ECLI:
ECLI:SI:USRS:2012:U.I.147.11
Akt:
Zakon o osebni izkaznici (Uradni list RS, št. 35/11) (ZOIzk), 4. odst. 7. čl.
Izrek:
Pobuda za začetek postopka za oceno ustavnosti četrtega odstavka 7. člena Zakona o osebni izkaznici (Uradni list RS, št. 35/11) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
dr. Lászlo Göncz, Lendava, in drugi
Datum vloge:
19. 7. 2011
Vrsta odločitve:
sklep
Vrsta rešitve:
zavrženje
Dokument:
US29801
Dokument v PDF obliki:
U-I-147-11.pdf
138 KB
Prenesite datoteko
U-I-147/11-8
26. 6. 2012
SKLEP
Ustavno sodišče je v postopku za preizkus pobude dr. Lászla Göncza, Lendava, Roberta Battellija, Koper, in Aljoše Pečan – Grudna, Piran, na seji 26. junija 2012
sklenilo:
Pobuda za začetek postopka za oceno ustavnosti četrtega odstavka 7. člena Zakona o osebni izkaznici (Uradni list RS, št. 35/11) se zavrže.
OBRAZLOŽITEV
1. Pobudniki izpodbijajo četrti odstavek 7. člena Zakona o osebni izkaznici (v nadaljevanju ZOIzk-1), po katerem osebno izkaznico na obrazcu, ki se tiska v slovenskem, angleškem in italijanskem oziroma slovenskem, angleškem in madžarskem jeziku, izda upravna enota, ki posluje na območju, določenem z zakonom, kjer živita avtohtoni italijanska oziroma madžarska narodna skupnost. Zatrjujejo njegovo neskladje z 2., 5., 8., 11., 14. in 64. členom Ustave. Menijo, da bi moral zakon določiti, da se državljanu s prijavljenim stalnim prebivališčem na območju, določenim z zakonom, kjer živita avtohtoni italijanska in madžarska narodna skupnost, lahko izda osebna izkaznica na obrazcu, ki se tiska v slovenskem, angleškem, italijanskem oziroma madžarskem jeziku tudi v primeru, če zanjo zaprosi na upravni enoti, ki posluje izven dvojezičnega območja.
2. Pobudo za začetek postopka za oceno ustavnosti lahko da, kdor izkaže pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. Osebna izkaznica je tipska odločba, ki je izdana v skrajšanem upravnem postopku. Posebnosti tega postopka določa ZOIzk-1. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnika Gӧncz in Battelli svoj pravni interes utemeljujeta z navedbo, da sta poslanca (predstavnika pripadnikov italijanske in madžarske narodne skupnosti) v Državnem zboru Republike Slovenije in da imata stalno prebivališče na dvojezičnem območju, pobudnik Pečan – Gruden pa navaja, da ima kot pripadnik večinskega naroda pravni interes za vložitev pobude zaradi načel pravne države, enakosti pred zakonom in spoštovanja mednarodnih pogodb. S temi navedbami pobudniki iz razlogov, navedenih v zgoraj citiranem sklepu Ustavnega sodišča, niso izkazali pravnega interesa za začetek postopka za oceno ustavnosti izpodbijane določbe. Zato je Ustavno sodišče njihovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik
zanj
mag. Miroslav Mozetič
Podpredsednik